#TietoaPerhehoidosta -kampanjamateriaali 5.-16.6.2023

***Teema: Läheissijaisvanhemmuus***

**Pääviesti: Lapsen läheiset ovat mahdollisuus, kun lapsi ei voi asua vanhempansa kanssa.**

Viesteistä on tehty kuvat, joita voi jakaa sosiaalisessa mediassa. Kuvan ohessa on hyvä käyttää alla olevia lisäviestejä ja/tai hyviä käytäntöjä. Kuvat ovat myös erikseen sähköpostiviestin liitteenä. Kampanjan aihetunnisteet ovat #TietoaPerhehoidosta ja #Läheissijaisvanhemmuus.

**Lisäviestit.** Olemme avanneet teemaa lisäviesteiksi, joiden avulla sinä voit myös nostaa esiin tietoa läheissijaisvanhemmuudesta. Lisäviestit sopivat pituutensa puolesta myös Twitteriin.

#TietoaPerhehoidosta: Läheissijaisvanhemmalla on lakisääteinen oikeus saada valmennus tehtäväänsä ja pohtia tehtävän edellyttämiä valmiuksia yhdessä työntekijän kanssa. #Läheissijaisvanhemmuus.

#TietoaPerhehoidosta: Jos lapsi tarvitsee sijaishuoltopaikkaa, ensisijaisesti on etsittävä sopivaa perhettä hänen läheisverkostostaan.

#Läheissijaisvanhemmuus

#TietoaPerhehoidosta: Lapsen mielipide on selvitettävä ja otettava huomioon, kun kartoitetaan lapsen läheisiä tilanteessa, jossa lapsi ei voi asua vanhempansa kanssa.

#Läheissijaisvanhemmuus

#TietoaPerhehoidosta: Läheissijaisvanhempi on samaan tapaan perhehoitaja kuin lapselle entuudestaan tuntematon perhehoitaja. Kaikkia perhehoitajia koskee sama lainsäädäntö. #Läheissijaisvanhemmuus

#TietoaPerhehoidosta: Läheissijaisvanhemmalla on oikeus hoitopalkkioon, perhehoidosta aiheutuneiden kustannusten korvaukseen ja muuhun perhehoitolain mukaiseen tukeen samaan tapaan kuin kaikilla perhehoitajilla.

#Läheissijaisvanhemmuus

**Hyvät käytännöt.** *Jakaessasi omia, hyviä käytäntöjä kirjoita omakohtaisesti ja voit käyttää myös tunnisteita #TietoaPerhehoidosta #Läheissijaisvanhemmuus #HyväKäytäntö.*

#HyväKäytäntö: Läheissijaisvanhemmat valmennetaan PRIDE-valmennuksella samaan tapaan kuin muut perhehoitajuutta harkitsevat.

#Läheissijaisvanhemmuus #TietoaPerhehoidosta

#HyväKäytäntö: Lapsen määräaikainen sijoituspäätös läheisperheeseen voi mahdollistaa läheiselle ennakkovalmennuksen ja yhteisen arvioinnin ennen pitkäaikaista sitoutumista perhehoitajan tehtävään.

#Läheissijaisvanhemmuus #TietoaPerhehoidosta

#HyväKäytäntö: Lapsen kanssa työskentely on sosiaalityöntekijän vastuulla, vaikka lapsi on läheisverkostolle tuttu.

#Läheissijaisvanhemmuus #TietoaPerhehoidosta

#HyväKäytäntö: Läheissijoitus muuttaa lapsen ja hänen läheistensä rooleja ja suhteita toisiinsa. Työntekijän tehtävä on tukea heitä suhteiden muovaamisessa uudelleen.

#TietoaPerhehoidosta #Läheissijaisvanhemmuus

#HyväKäytäntö: Läheissijaisvanhemmuus on erityistä. Vertaistuki on koettu tärkeäksi tueksi tehtävässä jaksamisessa ja tunteiden käsittelyssä.

#TietoaPerhehoidosta #Läheissijaisvanhemmuus

#HyväKäytäntö: Läheisverkostoa kartoitettaessa sopivaa perhettä etsitään suvun lisäksi lapsen ystäväperheistä tai harrastusten piiristä. Läheisverkostoa kannattaa kartoittaa lapsen tueksi jo palveluntarvetta arvioitaessa.

#TietoaPerhehoidosta #Läheissijaisvanhemmuus

#HyväKäytäntö: Läheissijaisvanhemmuus on yksi tapa vaalia lapsen olemassa olevia ihmissuhteita tilanteessa, jossa lapsi tarvitsee sijaishuoltopaikkaa. Läheiset ovat resurssi sijaishuoltopaikkaa etsittäessä.

#TietoaPerhehoidosta #Läheissijaisvanhemmuus

Tietoa avuksesi oikean tiedon levittämisessä

Läheissijaisvanhempi on perhehoitaja, joka on sijaishuoltoa tarvitsevan lapsen sukulainen tai läheinen. Aikaisemmin käytetystä termistä sukulaissijaisvanhempi on siirrytty läheissijaisvanhempi-termiin, koska lapselle läheinen voi olla joku muu kuin lapsen biologinen sukulainen.

Läheissijaisvanhempi on samaan tapaa perhehoitaja kuin lapselle entuudestaan tuntematon perhehoitaja. Kaikkia perhehoitajia koskee sama lainsäädäntö. Sosiaaliviranomainen siirtää perhehoitajalle toimeksiantosopimuksella lapsen hoidon ja kasvatustehtävän eli julkisen hallintotehtävän.

Lapsen läheisverkoston aito kartoittaminen lapsen huostaanottovaiheessa on tärkeä kohta pysähtyä avoimesti miettimään, voisiko lapsen perhehoitoperheenä toimia joku lapsen läheisverkostosta. Lapsen läheisverkostoa on tärkeää kartoittaa lapselta ja vanhemmilta läheisverkostosta, mutta myös pysähtyä tarkastelemaan lapsen nykyisiä tai menneitä läheissuhteita. Läheisten mukaan ottaminen sijoitustyöskentelyyn vaatii työntekijöiltä osaamista ja ymmärrystä läheissijoitusten erityisyydestä. Lapsen oma mielipide on merkittävä, kun kartoitetaan lapsen läheisiä. Lapsella on oikeus vaikuttaa itseään koskeviin asioihin. Oikeus vaikuttaa toteutuu silloin, kun lapsi kokee olevansa osallinen hänen elämäänsä liittyvissä asioissa.

Mietittäessä lapsen verkostosta hänelle perhehoitoperhettä on pohdittava avoimesti perheen valmiuksia vastata tämän kyseisen sijaishuoltoa tarvitsevan lapsen tarpeisiin: mitä lapsen sijoitus perheeseen tarkoittaisi arjessa. On eri asia olla mummo tai ukki kuin arjesta vastaava ja rajoja asettava aikuinen.

Jos perheessä on biologisia tai adoptoituja lapsia, perhehoitoperheeksi ryhtymisestä on keskusteltava myös heidän kanssaan. On erilaista nähdä serkkua esimerkiksi pari kertaa kuussa kuin jakaa oma koti ja arki hänen kanssaan.

Läheissijaisperheitä on hyvin monenlaisia. Läheissijaisvanhempi saattaa olla lapsen verkostosta hyvinkin läheltä tai vähän kauempaa. Läheissijaisvanhempana voi toimia esimerkiksi lapsen ukki, mummo, setä, eno, täti, tukiperhe, kummi tai naapuri. Läheissijaisvanhempi voi olla myös yksi aikuinen. Jokaisen läheisen valmiuksia pitää huolta lapsesta on tarkasteltava aina yksilöllisesti, sijoitettavan lapsen tarpeiden näkökulmasta.

Monet tutkimukset puoltavat lapsen sijoittamista perheeseen, jonka lapsi jo tuntee. Lapsen sijoittaminen sukulaissijaisperheeseen tuo lapselle pysyvämmän ja jatkuvamman perhesuhteen kuin lapsen sijoittaminen vieraaseen sijaisperheeseen. Tämän lisäksi sukulaissijaisperheessä asumisessa korostuu myönteisyys ja sijoitetut lapset pystyvät luomaan läheisempiä suhteita sijaisperheeseensä helpommin kuin vieraissa sijaisperheissä. Jos läheiset tuntevat lapsen, heidän on helpompi ymmärtää lapsen käyttäytymistä, sietää käyttäytymisongelmia ja hyväksyä lapsen erilaisia pulmia.

Kokemusten perusteella läheissijaisvanhempi tarvitsee vankkaa tukea voidakseen rajata tarvittaessa lapsen vanhempaa ja pitää lapsen etua vanhemman etua tärkeämpänä. Jos esimerkiksi lapsen isovanhempi toimii lapsenlapsensa läheissijaisvanhempana, isovanhemman voi olla vaikea rajoittaa tarvittaessa oman lapsensa kotona vierailua. Läheissijaisvanhemmuuteen voi liittyä myös vaikeita tunteita ja asioita, joita läheisen pitää hyväksyä ennen perhehoitajana aloittamistaan. Oman kotinsa aukaiseminen sosiaalityöntekijöille voi myös tuntua liian vaikealta.

Voi olla, että lapsen vanhemmat eivät hyväksy ketään läheisistään lapsensa perhehoitajaksi. Vanhemmilla voi olla keskinäisiä ristiriitoja eivätkä he halua, että lapsi menisi jommankumman ”sukuun”. Näissä tilanteissa tilannetta on arvioitava lapsen edun näkökulmasta.

Ylisukupolviset ongelmat pitää tunnistaa, jotta niihin voi saada tarvittaessa riittävää tukea. Tunnistamattomat vaikeudet ja ennakkoluulot saattavat olla läheissijaisvanhemmuuden este.

**Läheissijaisperheiden valmennus ja oikeus tukeen**

Läheissijaisvanhemmalla on samanlaiset oikeudet valmennukseen, tukeen, palkkioihin ja korvauksiin kuin kaikilla perhehoitajilla.

Läheissijaisvanhemmuutta harkitsevat tarvitsevat tukea, kun he päättävät perhehoitajaksi ryhtymisestä. On tärkeää, ettei lasta oteta omaan kotiin esimerkiksi hänen menettämisensä pelossa tai lapsen vanhemman auttamisen takia. Läheisellä on oikeus aitoon arviointiin omista valmiuksistaan ja kyvyistään samalla tavalla kuin vieraan lapsen sijaisperheeksi haluavalla. Erona tässä on vain se, että lapsi on läheissijaisperheelle jo enemmän tai vähemmän tuttu.

Perhehoitolain mukaan valmennus voidaan järjestää erityisissä tilanteissa vuoden kuluessa sijoittamisesta. Joskus sijoitus läheisperheeseen voi olla tällainen lain tarkoittama erityistilanne.

Läheisiä voidaan valmentaa perhehoitajan tehtävään PRIDE-valmennuksella tai perhekohtaisella arviointi- ja valmennusmallilla ([Läheissijaisvanhemmuus – tukea arviointiin ja valmennukseen - Pesäpuu (pesapuu.fi).](https://pesapuu.fi/koulutukset/laadukasta-perhehoitoa/laheissijaisvanhemmuus/) Myös läheisten valmennuksen on oltava prosessinomainen, jotta heillä on aito mahdollisuus tutustua perhehoitajuuden moniin puoliin – julkista hallintotehtävää unohtamatta.

Kaikkien perhehoitajien tapaan läheissijaisvanhemmilla tulee olla mahdollisuus saada työnohjausta ja pitää esimeriksi lakisääteiset vapaapäivät. Koska läheissijaisvanhemmuudessa on lisäksi paljon erityisiä kysymyksiä, on tärkeää, että perhehoitajat saavat myös yksilöllistä tukea esimerkiksi omien tunteidensa käsittelyyn tai että heillä olisi mahdollisuus osallistua vertaisryhmään.

**Muita käsitteitä:**

Läheissijaisvanhemmuuden yhteydessä kohtaamme usein sitä sivuavia käsitteitä, joilla ei kuitenkaan tarkoiteta perhehoitolain mukaista perhehoitoa. Kokosimme myös ne tähän, jotta voisit olla sosiaalisen median keskusteluissa avuksi muille.

Läheissijoitus huoltajuusjärjestelyin: Lastensuojelussa lähtökohtana on lievimmän riittävän toiminnan periaate. Huostaanotto on viimesijainen vaihtoehto. Jos lapsi päätyy asumaan läheisen luokse huoltajuusjärjestelyjen kautta, lasta hoitavalle henkilölle pitää maksaa perhehoitolain mukaiset palkkiot ja korvaukset.

Yksityinen sijoitus: Lapsen huoltaja voi sopia lapsen hoidosta ja kasvatuksesta esimerkiksi sukulaisen kanssa ilman sosiaalitoimen myötävaikutusta, jolloin kyse on yksityisestä sijoituksesta. Tällöin kyse ei ole lapsen huostaanottoon tai avohuoltoon liittyvästä sijoituksesta. Sosiaalitoimen on kuitenkin selvitettävä, sopiiko yksityiskoti olosuhteiltaan lapsen hoitoon ja kasvatukseen, pystyykö lapsen luokseen ottanut henkilö huolehtimaan lapsesta ja onko sijoitus lapsen edun mukainen.  (Lastensuojelulaki 81§.)

Oheishuoltaja: Lapsen vanhemmat voivat sopia siitä, että lapsen huolto uskotaan vanhempien tai toisen vanhemman ohella muulle henkilölle. Tällöin on kyse oheishuoltajuudesta. (Laki lapsen huollosta ja tapaamisoikeudesta 7§.) Oheishuoltajuus ei poista tukivelvoitetta.